Title: Návrh na zmenu počtu zamestnancov v rezorte MDPT SR zodpovedných za čerpanie fondov EÚ v rámci uznesenia vlády SR č
Author: OI
Last saved by: spano
Company: MDPT

Návrh na zmenu počtu zamestnancov v rezorte MDPT SR zodpovedných za čerpanie fondov EÚ v rámci uznesenia vlády SR č. 327/2003

           Uznesením vlády SR č. 327 bol schválený materiál „Návrh na zvýšenie ohodnotenia zamestnancov zodpovedných za čerpanie fondov EÚ“. Pre MDPT SR je v tomto materiáli vyčlenená príslušná čiastka, ktorá sa týka celkom 24 zamestnaneckých miest, z ktorých k 
1. aprílu 2003 je obsadených 8 miest.  MDPT SR navrhuje zvýšenie uvedeného  počtu o 14 miest, z toho o 12 zamestnancov implementačnej agentúry ISPA na Slovenskej správe ciest, sektorového splnomocnenca  (SAO) a jeho zástupcu. Toto zvýšenie zamestnaneckých miest navrhuje MDPT SR  v rámci čiastky schválenej uznesením č. 327/2003, teda nežiada zvýšenie finančných prostriedkov pre zamestnancov zodpovedných za čerpanie fondov EÚ.   

	Dôvody zvýšenia počtu zamestnancov zodpovedných za využívanie fondov EÚ na Ministerstve dopravy, pôšt a telekomunikácií SR a na Slovenskej správe ciest:

•	Implementačná agentúra ISPA na Slovenskej správe ciest plní funkciu implementačnej agentúry pre program ISPA, bude plniť funkciu implementačnej agentúry pre Kohézny fond a zároveň sa bude zúčastňovať implementácie projektov cestnej infraštruktúry z Európskeho fondu regionálneho rozvoja v rámci Operačného programu Základná infraštruktúra, časť doprava, tzn. v zmysle uznesenia vlády SR č. 327/2003 sú jej zamestnanci zodpovední za čerpanie fondov EÚ,

•	sektorový splnomocnenec pre program ISPA a jeho zástupca sú zodpovední za riadenie implementačnej agentúry ISPA na Slovenskej správe ciest, operácie vykonávané implementačnou agentúrou a finančné riadenie projektov ISPA, tzn. v zmysle uznesenia vlády SR č. 327/2003 sú zodpovední za čerpanie fondov EÚ,

•	v čase prípravy materiálu „Návrh na zvýšenie ohodnotenia zamestnancov zodpovedných za čerpanie fondov EÚ“ uvedení pracovníci napriek tomu, že spadajú do tejto skupiny, neboli Ministerstvom dopravy, pôšt a telekomunikácií SR zaradení do materiálu.

	Keďže sa týmto opatrením zníži zvýšenie mzdových prostriedkov pre pôvodne  plánovaný počet zamestnaneckých miest, žiadame o plné čerpanie prideleného rozpočtu, teda aj finančné prostriedky pre doteraz neprijatých zamestnancov. Tieto mzdové prostriedky budú použité na krytie potreby zvýšenia počtu zamestnancov.

Po zvýšení bude v rezorte celkom 38 zamestnancov zodpovedných za čerpanie fondov EÚ, na ktorých sa vzťahuje zvýšenie miezd v zmysle uznesenia vlády SR č. 327/2003, 
z toho k 1. aprílu 2003 je obsadených celkom 21 miest.

	Implementačná agentúra ISPA na Železniciach Slovenskej republiky má v súčastnosti obsadených 7 miest z predpokladaného počtu 14 zamestnaneckých miest. Železnice Slovenskej republiky sú samostatným podnikom zriadeným priamo zo zákona, hospodária s vlastným rozpočtom podľa vlastných pravidiel a ich zamestnanci nie sú zaradení ani do štátnej ani do verejnej služby.  Vzhľadom na to, že uznesenie vlády č. 327/2003 sa týka len zamestnancov v štátnej a vo verejnej službe, nie je možné v súlade s týmto uznesením zahrnúť zamestnancov implementačnej agentúry  na ŽSR do predkladaného materiálu.

          Nasledujúca tabuľka udáva prehľad plánovaného a skutočného počtu zamestnancov MDPT SR v roku 2003 zodpovedných za čerpanie fondov EÚ:

Kapitola

Plánovaný počet zamestnancov 
v roku 2003
z toho

Reálny počet zamestnancov 
k 1.4. 2003
z toho

| spolu | aparáty orgánov št. správy | prísp. organiz. | rozpočt. organiz. | spolu | aparáty orgánov št. správy | prísp. organiz. | rozpočt. organiz.
Ministerstvo dopravy, pôšt a telekomunikácií | 38 | 25 | - | 13 | 21 | 9 | - | 12

Ministerstvo práce, sociálnych vecí a rodiny SR navrhuje riešiť zvýšenie ohodnotenia zamestnancov zodpovedných za čerpanie fondov EÚ nielen podľa § 94 zákona NR SR 
č. 312/2001 Z.z. o štátnej službe v znení neskorších predpisov a § 35 zákona NR SR 
č. 313/2001 Z.z. o verejnej službe v znení neskorších predpisov, tak ako to uvádza materiál schválený uznesením vlády SR č. 327/2003, ale aj podľa § 85 zákona NR SR č. 312/2001 Z.z. o štátnej službe v znení neskorších predpisov a § 23 zákona NR SR č. 313/2001 Z.z. o verejnej službe v znení neskorších predpisov.